Broj: 711-I-631-M-53/18-02-8

Zagreb, 27. travnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15, u daljnjem tekstu: ZSSI), **na zahtjev dužnosnice Ruže Veselčić-Šijaković, općinske načelnice Općine Tovarnik za davanjem mišljenja Povjerenstva,** na 8. sjednici, održanoj 27. travnja 2018.g., daje sljedeće:

**MIŠLJENJE**

1. **Sukladno odredbama ZSSI-a nema zapreke da se obiteljsko poljoprivredno gospodarstvo (u daljnjem tekstu: OPG) čija je nositeljica dužnosnica Ruža Veselčić-Šijaković, općinska načelnica Općine Tovarnik te OPG čiji je nositelj dužnosnik Jasmin Budinski, zamjenik općinske načelnice Općine Tovarnik, jave na javni natječaj za dodjelu u zakup državnog poljoprivrednog zemljišta koje se nalazi na području Općine Tovarnik te sklope ugovor o zakupu s Republikom Hrvatskom.**
2. **Povjerenstvo ukazuje dužnosnicima Ruži Veselčić-Šijaković i Jasminu Budinskom da se u cilju zaštite vlastite vjerodostojnosti i očuvanja povjerenja građana u tijela javne vlasti, izuzmu od svakog, pa i posrednog, oblika sudjelovanja u postupku provedbe javnog natječaja iz točke I. ove izreke. Dužnosnici se također upućuju da okolnost da su se kao nositelji OPG-a prijavili na navedeni natječaj deklariraju članovima Općinskog vijeća Općine Tovarnik te da istu okolnost javno objave na internetskim stranicama Općine Tovarnik.**
3. **Dužnosnica Ruža Veselčić-Šijaković dužna je izuzeti se od potpisivanja ugovora o zakupu poljoprivrednog zemljišta u ime Republike Hrvatske s OPG-om čija je nositeljica.**

Obrazloženje

Zahtjev za davanjem mišljenja Povjerenstva podnijela je dužnosnica Ruža Veselčić-Šijaković, općinska načelnica Općine Tovarnik. U knjigama ulazne pošte zahtjev je zaprimljen 17. travnja 2018.g. pod poslovnim brojem 711-U-1306-M-53/18-01-5, povodom kojeg se vodi predmet broj M-53/18.

Člankom 3. stavkom 1. podstavkom 43. ZSSI-a, propisano je da su općinski načelnici i njihovi zamjenici dužnosnici u smislu navedenog zakona, stoga su dužnosnici Ruža Veselčić-Šijaković, povodom obnašanja dužnosti općinske načelnice Općine Tovarnik i Jasmin Budinski povodom obnašanja dužnosti zamjenika općinske načelnice iste Općine obvezni postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnica u bitnom navodi da su se ona i njezin zamjenik prije stupanja na dužnost bavili poljoprivredom te su oboje nositelji OPG-a. Dužnosnica od Povjerenstva traži mišljenje mogu li se ona i njezin zamjenik javiti na javni natječaj za dodjelu u zakup poljoprivrednog zemljišta u vlasništvu Republike Hrvatske, a koje se nalazi na području Općine Tovarnik u kojoj obnašaju dužnost.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 31. stavkom 1. Zakona o poljoprivrednom zemljištu („Narodne novine“ broj 20/18.) propisano je da se poljoprivredno zemljište u vlasništvu države daje u zakup putem javnog natječaja na rok od 25 godina s mogućnošću produljenja za isto razdoblje.

Stavkom 5. istog članka propisano je da **odluku o raspisivanju javnog natječaja za zakup donosi općinsko ili gradsko vijeće na čijem se području zemljište nalazi**, o čemu je jedinica lokalne samouprave dužna obavijestiti županiju i Ministarstvo.

Stavcima 12. do 14. istog članka propisano je da **odluku o izboru najpovoljnije ponude za zakup donosi općinsko ili gradsko vijeće** odnosno Gradska skupština Grada Zagreba, na čijem se području zemljište nalazi na prijedlog Povjerenstava za zakup na poljoprivrednom zemljištu u vlasništvu države (u daljnjem tekstu: Povjerenstvo za zakup) pri čemu jedinice lokalne samouprave istu dostavljaju na prethodno mišljenje županiji i suglasnost Ministarstvu, a Grad Zagreb na suglasnost Ministarstvu. **Povjerenstvo za zakup imenuje predstavničko tijelo jedinica lokalne samouprave** odnosno Grada Zagreba, a čini ga pet članova: po jedan predstavnik pravne, geodetske i agronomske struke te dva predstavnika općinskog ili gradskog vijeća odnosno Gradske skupštine Grada Zagreba, na čijem se području zemljište nalazi. **Članovi Povjerenstva iz stavka 13. ovoga članka kao i članovi njihovih obiteljskih poljoprivrednih gospodarstava ne mogu biti sudionici javnih natječaja za zakup i prodaju koji su u nadležnosti rada tog Povjerenstva.**

Člankom 33. istog Zakona propisano je da stručne poslove u vezi s postupkom provedbe javnog natječaja za zakup obavlja upravno tijelo općine ili grada odnosno Grada Zagreba nadležno za poljoprivredu.

Člankom 37. Zakona o poljoprivredi propisano je da se početna zakupnina utvrđuje prema površini i kulturi katastarske čestice te jediničnoj zakupnini prikazanoj po županijama, katastarskim općinama i katastarskim kulturama, a za Grad Zagreb po katastarskim općinama i katastarskim kulturama. **Jediničnu zakupninu i način izračuna početne zakupnine za zakup Vlada Republike Hrvatske propisuje uredbom.**

Istim Zakonom, člankom 38. propisano je da na temelju odluke o izboru najpovoljnije ponude na javnom natječaju za zakup, **općinski načelnik, odnosno gradonačelnik u ime Republike Hrvatske i podnositelj ponude sklapaju ugovor o zakupu u pisanom obliku**. Stavkom 8. istog članka propisano je da je zakupnik dužan jedinici lokalne samouprave, odnosno Gradu Zagrebu na čijem se području zemljište nalazi podnositi godišnje izvješće o ispunjavanju ciljeva Gospodarskog programa svake godine do kraja ožujka za prethodnu godinu.

Iz citiranih odredbi Zakona o poljoprivrednom zemljištu proizlazi da općinski načelnik, odnosno gradonačelnik sklapa ugovor o zakupu poljoprivrednog zemljišta **u ime Republike Hrvatske**. Povjerenstvo stoga utvrđuje da takav ugovor ne predstavlja poslovni odnos između zakupnika i jedinice lokalne samouprave na čijem se području zemljište nalazi, već poslovni odnos između zakupnika i Republike Hrvatske. Slijedom navedenoga, u konkretnom slučaju ne dolazi do primjene zabrana iz članka 17. stavka 1. ZSSI-a te nema zapreke da se dužnosnica Ruža Veselčić-Šijaković, općinska načelnica Općine Tovarnik, kao ni dužnosnik Jasmin Budinski, zamjenik općinskog načelnika općine Tovarnik, kao nositelji OPG-a, jave na javni natječaj i sklope ugovor o zakupu državnog poljoprivrednog zemljišta.

Povjerenstvo međutim ističe da su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti, kao i u cilju očuvanja povjerenja građana u tijela javne vlasti, ne koriste obnašanje javne dužnosti za osobni probitak ili probitak osobe koja je s njima povezana. S obzirom da predstavničko tijelo jedinice lokalne samouprave na čijem se području zemljište nalazi raspisuje javni natječaj za zakup poljoprivrednog zemljišta u vlasništvu Republike Hrvatske i donosi odluku o izboru najpovoljnije ponude, dužnosnici Ruža Veselčić-Šijaković i Jasmin Budinski upućuju se da na sjednici Općinskog vijeća Općine Tovarnik obavijeste članove Općinskog vijeća da su se kao nositelji OPG-a prijavili na navedeni natječaj. Istu okolnost dužnosnici su dužni objaviti na službenim internetskim stranicama Općine Tovarnik. Na taj način skreće se pozornost članovima predstavničkog tijela Općine Tovarnik i zainteresiranoj javnosti na potrebu kontrole provedbe predmetnog javnog natječaja te, ukoliko dođe do sklapanja ugovora, na potrebu provođenja nadzora nad izvršavanjem istog.

Iako Zakonom o poljoprivredom zemljištu nije predviđeno da općinski načelnik, odnosno zamjenik općinskog načelnika sudjeluju u provođenju natječaja za dodjelu u zakup državnog poljoprivrednog zemljišta, Povjerenstvo ukazuje dužnosnicima Ruži Veselčić-Šijaković i Jasminu Budinskom da se izumu od svakog, pa i posrednog, oblika sudjelovanja u postupku raspisivanja i provedbe predmetnog javnog natječaja te određivanja visine početne zakupnine.

Ukoliko ponuda OPG-a čiji je nositelj dužnosnica Ruža Veselčić-Šijaković bude izabrana kao najpovoljnija te dođe do sklapanja ugovora o zakupu, Povjerenstvo ukazuje dužnosnici da **u** **cilju otklanjanja svake sumnje da je koristila dužnost općinske načelnice za vlastiti probitak, ovlasti svog zamjenika na sklapanje predmetnog ugovora o zakupu u ime Republike Hrvatske.**

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Ruža Veselčić-Šijaković, elektroničkom dostavom
2. Objava na internetskoj stranici Povjerenstva
3. Pismohrana